估玉
作者：王安石
朝代：宋

paragraphs: 潼關西山古藍田，有氣鬰鬰高拄天。
雄虹雌霓相結纏，晝夜不散非雲煙。
秦人挾斤上其巔，視氣所出深鑱鎸。
得物盈尺方且堅，以斤試叩聲泠然。
持歸市上求百錢，人皆疑嗟莫愛憐。
大梁老估聞不眠，操金喜取走蹁躚。
深藏牢包三十年，光怪鄰里驚相傳，欲獻天子無由緣。
朝廷昨日鍾鼓縣，呼工琢圭寘神筵。
玉材細瑣不中權，賈孫抱物詔使前。
紅羅複疊帕紫氈，發視紺碧光屬聯。
詔問與價當幾千，衆工讓口無敢先。
嗟我豈識真與全。